Rezervni točak

Rezervni točak je bivša bosanskohercegovačka rock grupa iz Doboja osnovana 1982. godine. Tokom njihove aktivne muzičke karijere u rok grupi Rezervni točak imali su nastupe na televiziji, kao i koncerte po nekadašnjoj Jugoslaviji.

 Biografija 
Nastala je nakon što su dobojsku grupu Tok života (koja je bila prva muzička grupa iz Doboja koja je snimila LP) napustili bubnjar Vukić Raspopović "Vule" i basist Slavko Rebić (novinar "Radio Doboja"). Ubrzo zatim, njima se pridružuju gitarist Antonio Kuffner, ritam gitarist Senad Lokić i pjevač Asim Kapetanović. Od samog početka njihovu muziku karakterizira čvrsta rok muzika ispunjena riffovima na električnoj gitari, kvalitetnoj pratnji na bubnjevima, bas-gitari i izvrsna pjevačka interpretacija Asima Kapetanovića. Prvi album pod nazivom, "Miris žene i benzina", snimljen je 1982. godine u Beogradu, u studiju Ence Lesića. Objavila ga je izdavačka kuća Diskos iz Aleksandrovca. Posebno se istakla prva pjesma na albumu "Ti si žena koja grabi od života", za koju je muziku napisao Antonio Kuffner, a tekst Duško Trifunović. 
Krajem 1982. godine, Senad Lokić napušta grupu i umjesto njega dolazi Samir Šestan, koji je od 1981. do 1982. također svirao u dobojskoj grupi Tok života. Samir je muzički dosta toga naučio od vođe grupe Tok života Vladimira Vukojevića. Antonio Kuffner i Samir Šestan zajedno su napisali pjesme za drugi album grupe Rezervni točak pod nazivom "Poslije tebe", na kojem je primjetan zaokret ka modernijim pop-rok aranžmanima. Dobio je ime po istoimenoj pjesmi Samira Šestana. Snimana je krajem 1983. i početkom 1984. godine u studiju Aquarius (vlasništvo Ratka Ostojića), koju objavljuje izdavačka kuća Diskos iz Aleksandrovca. Jedan dio tehničkog posla oko snimanja pjesama i sviranje klavijatura na albumu obavio je Samir Šestan. Za njihov treći muzički album izabran je naslov Zvižduk sa ulice (ponovo prema jednoj od pjesama Samira Šestana), Programiranje i usluge sviranja klavijatura odradio je Laza Ristovski, a objavila ga je izdavačka kuća Diskoton iz Sarajeva.
Asim Kapetanović 1985. godine napušta bend Rezervni točak, a na mjesto vokalnog soliste dolazi Nermin Memišević. On je bio nesto mlađi i brzo se uhodao u rad ovog rok sastava, međutim, publika je već bila navikla na pjevačke izvedbe pjevača iz prve postave, pa grupa nije imala nekih većih i zapaženijih uspjeha. Te iste, 1985. godine, klavijaturista Samir Šestan dobija ponudu da svira u sarajevskoj rok grupi Divlje jagode. On i zvanično prelazi u Divlje jagode, ali i dalje pomaže u radu grupe Rezervni točak. Radi na cjelokupnom muzičkom materijalu (tekstovi, melodije, programiranje, aranžmani) za novi album. Članovi grupe ga šalju u Beograd, opet u studio Aqarius, da se kvalitetno tonski obradi novi album. Međutim, u toku tog rada dolazi do nesuglasica, jer su ostali muzičari iz grupe Rezervni točak odbili njegov prijedlog da na albumu gostuju i drugi muzičari. Rad na novom muzičkom albumu je prekinut i nakon nekog vremena grupa Rezervni točak prestaje sa radom.

 Članovi grupe 
 Asim Kapetanović - pjevanje
 Vukić Raspopović - bubnjevi
 Slavko Rebić - bas-gitara
 Antonio Kuffner - električna gitara
 Senad Lokić - električna gitara
 Samir Šestan - klavijature

 Diskografija 
 Miris žene i benzina
 Poslije tebe
 Zvižduk sa ulice

 Reference 

 Vanjski linkovi 
 Samir Šestan, intervju

Kategorija:Bosanskohercegovačke muzičke grupe
Kategorija:Muzičke grupe osnovane 1982.
Kategorija:Muzičke grupe iz Doboja